 NA ALEX KALAMA MHUBIRI tata Paul Mackenzie na mkewe Rhoda Mumbua Maweu na washukiwa wengine 16 wamewasili katika mahakama kuu ya Shanzu katika Kaunti ya Mombasa ambako kesi dhidi yao itatajwa. Wanadaiwa kuongoza mahubiri ya kupotosha wafuasi wa kanisa la Good News International walioaga dunia kwa mamia baada ya kufunga wakiwa kwenye msitu wa Shakahola, eneobunge la Magarini, Kaunti ya Kilifi. Mackenzie na wenzake wanatarajiwa kufahamu iwapo mahakama itakubali ombi la upande wa mashtaka la kutaka washukiwa hao waendelee kuzuiliwa kwa muda wa siku 60 zaidi ili kutoa nafasi ya uchunguzi dhidi yao kukamilika. Katika ombi lililowasilishwa mahakamani, upande wa mashtaka unasema ulikuwa umeomba siku 60 za uchunguzi japo walipewa 30 ambazo hazikutosha kukamilisha uchunguzi wao. Kulingana na upande wa mashtaka, tuhuma zinazowaandama washukiwa hao ni nzito zaidi, ikizingatiwa kwamba shughuli ya ufukuaji wa makaburi katika msitu wa Shakahola haijakamilika. Mawakili wa 18 hao wakiongozwa na wakili George Kariuki walilalamikia hatua ya ombi hilo kuwasilishwa mahakamani kuchelewa bila ya wao kupewa muda wa kuwasilisha pingamizi zao kuhusu maombi hayo. Hata hivyo, Hakimu Mwandamizi Mkuu wa mahakama hiyo ya Shanzu Yusuf Shikanda aliwapa muda zaidi hadi leo Juni 14 mawakili hao kuwasilisha mahakamani maswala hayo sambamba na malalamiko yao kuhusu kesi hiyo baada ya wao kuomba muda zaidi wa kukutana na wateja wao. Kufikia sasa zaidi ya watu 303 wamethibitishwa kwamba waliangamia msituni Shakahola. Inadaiwa mmiliki wa kipande hicho cha ardhi ni mhubiri Mackenzie wa kanisa la Good News International lililoko Malindi katika Kaunti ya Kilifi. Mackenzie na wenzake wanadaiwa kuhusika katika vifo vya halaiki katika shamba hilo ambapo wanaaminika kuwashawishi waumini wa kanisa hilo la Good News International kufunga kula na kunywa hadi kufa kwa imani kwamba “watamuona Yesu.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  